Hér í blaðinu var í fyrra fjallað um þá hugmynd að staðsetja sjúkraflugvél á Akureyri sem gæti þjónað landsbyggðinni . Nú hefur heilbrigðismálaráðherra ákveðið að bjóða út sjúkraflug í landinu og er það gert í samvinnu við Samgöngumálaráðuneytið . Jafnframt því hefur ráðherra ákveðið að miðstöð sjúkraflugsins verði á Akureyri og styðst sú ákvörðun við úttekt sem ráðuneytið lét gera á sjúkraflugi í landinu . Í anddyri K-byggingar Landspítala Hringbraut hefur verið komið fyrir sýningu sem nefnist Sjúkdómar og lækningar að fornu . Þar er fjallað um lækningar til forna , hverjir stunduðu þær og átrúnað af ýmsu tagi sem tengdist þeim . Einnig er fjallað um lagaákvæði sem tengjast heilbrigðismálum . Sýningin er þannig uppbyggð að spjöld hafa verið hengd á veggi anddyrisins þar sem á eru textar úr bók Sigurðar Samúelssonar læknis , Sjúkdómar og dánarmein íslenskra fornmanna . Á hverju veggspjaldi er svo teiknuð mynd eða myndir sem Halla Bjartmars Arnardóttir myndlistarkona hefur gert . Auk þessa eru sýnd gömul lækningaáhöld , svo sem blóðtökuhnífar og brennslujárn og munir úr kumlum sem varðveittir eru á Þjóðminjasafni Íslands . Að þessari sýningu standa Landspítali háskólasjúkrahús , Nesstofusafn og Reykjavík menningarborg Evrópu árið 2000 . Verður hún opin í K-byggingunni til 30. júní en eftir það er fyrirhugað að setja hana upp á sjúkrahúsum og byggðasöfnum víða um land . Í tengslum við sýninguna hélt Hafsteinn Sæmundsson læknir erindi um Hrafn Sveinbjarnarson lækni og héraðshöfðingja . Hrafn var uppi á 12. og 13. öld og bjó að Eyri í Arnarfirði . Hann er talinn fyrsti menntaði læknir á Íslandi og fara af læknisverkum hans miklar sögur .